  Майя Бывальцева Дэбес ёросысь «Байгурезь» ватсэтэн «Новый путь» газет «Пужымо Байгурезь – кужым кузьмась гурезь» фотоконкурс ортчыто. Со сярысь радъясьёс «ВКонтакте» мерлыко вотэсысь огинын ивортӥзы. Вожвылъяськон элькунысь инкуазь синпелетлы – Байгурезьлы саклык висъян но улосчиосмес творчествое кыскон вылысь радъяське. Пыриськисьёс портрет, пейзаж, фотоэтюд но мукет ӧръёсъя дасозь буёло яке сьӧд-тӧдьы туспуктэмъёс келяны быгато.  Ужъёсты ньыль номинациосъя дунъялозы: - Тулыс Байгурезь (туспуктэмъёсты 1-тӥ гудырикошконозь куто); - Гужем Байгурезь (туспуктэмъёсты 1-тӥ гудырикошконозь куто); - Сӥзьыл Байгурезь (туспуктэмъёсты 1-тӥ коньывуонозь куто); - Тол Байгурезь (туспуктэмъёсты 1-тӥ толсурозь куто). Устооссэ ужъёсты нимысьтыз кылдытэм жюри быръёз. Соос туспуктэмъёслэн аспӧртэмлыксылы, вожвылъяськонлэн темаезлы тупамзылы, устолыксылы саклык висъялозы. Озьы ик интернетын куара сётон радъяськоз. Котькуд номинациын кык вормись луоз – жюрилэн дунъямезъя но интернетын куара сётэмъя. Вожвылъяськонлы йылпумъянъёс туэ 11-тӥ толсуре лэсьтозы, Гурезьёслэн калыккуспо нуналазы. Устооссэ ужъёсты 20221-тӥ арлы дырпусэ поттозы. Вормисьёс дипломъёс но кузьымъёс басьтозы. Туспуктэмъёсты «Новый путь» газетлэн noviput@udmnet.ru электрон почтаяз келяны, редакцие пыртыны яке «Байгурезь» газетлэн «ВКонатке» мерлыко вотэсысь огиназ ивортонэн лэзьыны луэ.  Тегъёс: Мерлык Дэбес Удмуртия вожвылъяськон туспуктэм  